CELEX: 32016R1379
Language: hu
Date: 2016-08-16 00:00:00
Title: A Bizottság (EU) 2016/1379 rendelete (2016. augusztus 16.) egyes, élelmiszerekkel kapcsolatos, nem betegségek kockázatának csökkentését, illetve gyermekek fejlődését és egészségét érintő, egészségre vonatkozó állítások engedélyezésének elutasításáról (EGT-vonatkozású szöveg)

17.8.2016   
            
            
               HU
            
            
               Az Európai Unió Hivatalos Lapja
            
            
               L 222/1
            
         A BIZOTTSÁG (EU) 2016/1379 RENDELETE
   (2016. augusztus 16.)
   egyes, élelmiszerekkel kapcsolatos, nem betegségek kockázatának csökkentését, illetve gyermekek fejlődését és egészségét érintő, egészségre vonatkozó állítások engedélyezésének elutasításáról
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az élelmiszerekkel kapcsolatos, tápanyag-összetételre és egészségre vonatkozó állításokról szóló, 2006. december 20-i 1924/2006/EK európai parlamenti és tanácsi rendeletre (1) és különösen annak 18. cikke (5) bekezdésére,
   mivel:
   
               (1)
            
            
               Az 1924/2006/EK rendelet értelmében az élelmiszerekkel kapcsolatos, egészségre vonatkozó állítások alkalmazása csak akkor megengedett, ha azokat a Bizottság az említett rendeletnek megfelelően engedélyezte, valamint az engedélyezett állítások listájára felvette.
            
         
               (2)
            
            
               Az 1924/2006/EK rendelet emellett úgy rendelkezik, hogy az élelmiszer-vállalkozók az adott tagállam illetékes nemzeti hatóságához nyújthatják be az egészségre vonatkozó állítások engedélyezése iránti kérelmeiket. Az illetékes nemzeti hatóságnak az érvényes kérelmeket tudományos értékelés céljából továbbítania kell az Európai Élelmiszerbiztonsági Hatósághoz (EFSA, a továbbiakban: Hatóság), valamint tájékoztatás céljából a Bizottsághoz és a tagállamokhoz.
            
         
               (3)
            
            
               A Hatóságnak véleményt kell nyilvánítania az adott, egészségre vonatkozó állításról.
            
         
               (4)
            
            
               A Bizottság az egészségre vonatkozó állítás engedélyezéséről a Hatóság által megfogalmazott vélemény figyelembevételével határoz.
            
         
               (5)
            
            
               Az E-piim production Ltd által az 1924/2006/EK rendelet 13. cikkének (5) bekezdése szerint benyújtott kérelem alapján a Hatóságnak a félkemény edami típusú „szívbarát” Harmony™ sajtban található Lactobacillus plantarum TENSIA®-val és a normál vérnyomás megőrzésével kapcsolatos, egészségre vonatkozó állításról kellett véleményt nyilvánítania (a kérdés száma: EFSA-Q-2014-00097 (2)). A kérelmező a következőképpen megfogalmazott állítást javasolta: „A Lactobacillus plantarum TENSIA®-t tartalmazó Harmony™ márkájú Südamenjuust („szívbarát sajt”) rendszeres (legalább nyolc héten át naponta 50 g mennyiségben történő) fogyasztása a vérnyomás csökkentése révén hozzájárul a szív- és érrendszer/szív egészségének fenntartásához/szív alakú jel”.
            
         
               (6)
            
            
               A Bizottság és a tagállamok 2014. október 1-jén megkapták a Hatóság tudományos véleményét, amelynek következtetése szerint a benyújtott adatok alapján nem állapítható meg ok-okozati összefüggés a félkemény edami típusú „szívbarát” Harmony™ sajtban található Lactobacillus plantarum TENSIA® törzs fogyasztása és a normál vérnyomás megőrzése között. Ennek megfelelően az állítás engedélyezése nem helyénvaló, mivel az állítás nem felel meg az 1924/2006/EK rendeletben meghatározott követelményeknek.
            
         
               (7)
            
            
               A British Specialist Nutrition Association Ltd által az 1924/2006/EK rendelet 13. cikkének (5) bekezdése szerint benyújtott kérelem alapján a Hatóságnak a szénhidrátoldatoknak az állóképességi sportok során a fizikai teljesítőképesség fenntartására gyakorolt hatásával kapcsolatos, egészségre vonatkozó állításról kellett véleményt nyilvánítania (a kérdés száma. EFSA-Q-2014-00058 (3)). A kérelmező a következőképpen megfogalmazott állítást javasolta: „a szénhidrátoldatok hozzájárulnak a hosszú távú teljesítmény fenntartásához a hosszan tartó testedzés során”. A Hatóság kérelmére a kérelmező pontosította, hogy a kérelem tárgyát képező élelmiszerek olyan szénhidrátoldatok, amelyek nem tartalmaznak elektrolitokat, továbbá az állítás szerinti hatás tekintetében a szénhidrátoldatokat a vízzel vagy a víz-elektrolit oldatokkal célszerű hasonlítani.
            
         
               (8)
            
            
               A Bizottság és a tagállamok 2014. október 1-jén megkapták a Hatóság tudományos véleményét, melynek következtetése szerint a benyújtott adatok alapján a vízzel vagy a víz-elektrolit oldatokkal összehasonlítva nem állapítható meg ok-okozati összefüggés a szénhidrátoldatok és az állóképesség fokozására irányuló testedzés során a fizikai teljesítőképesség fenntartása között. Ennek megfelelően az állítás engedélyezése nem helyénvaló, mivel az állítás nem felel meg az 1924/2006/EK rendeletben meghatározott követelményeknek.
            
         
               (9)
            
            
               Az 1924/2006/EK rendelet 16. cikkének (6) bekezdése alapján a kérelmező Bizottság számára benyújtott észrevételeit figyelembe vették e rendelet intézkedéseinek megállapításakor.
            
         
               (10)
            
            
               Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,
            
         ELFOGADTA EZT A RENDELETET:
   1. cikk
   Az e rendelet mellékletében foglalt, egészségre vonatkozó állítások nem vehetők fel az 1924/2006/EK rendelet 13. cikkének (3) bekezdésében említett engedélyezett állítások uniós listájára.
   2. cikk
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2016. augusztus 16-án.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  HL L 404., 2006.12.30., 9. o.
   
   
      (2)  EFSA Journal 2014;12(10):3842.
   
      (3)  EFSA Journal 2014;12(10):3836.
   
      MELLÉKLET
      
         Egészségre vonatkozó, elutasított állítások
      
      
                  Kérelem – az 1924/2006/EK rendelet vonatkozó rendelkezései
               
               
                  Tápanyag, anyag, élelmiszer vagy élelmiszercsoport
               
               
                  Állítás
               
               
                  Az EFSA véleményének hivatkozási száma
               
            
                  A 13. cikk (5) bekezdése szerinti, egészségre vonatkozó állítás, mely újonnan felfedezett tudományos bizonyítékon alapul, és/vagy védett adatok védelmére irányuló kérelmet tartalmaz.
               
               
                  A félkemény edami típusú „szívbarát” HarmonyTM sajtban található Lactobacillus plantarum TENSIA®
                  
               
               
                  A Lactobacillus plantarum TENSIA®-t tartalmazó Harmony™ márkájú Südamenjuust („szívbarát sajt”) rendszeres, legalább nyolc héten át naponta 50 g mennyiségben történő fogyasztása a vérnyomás csökkentése révén hozzájárul a szív- és érrendszer/szív egészségének fenntartásához/szív alakú jel.
               
               
                  Q-2014-00097
               
            
                  A 13. cikk (5) bekezdése szerinti, egészségre vonatkozó állítás, mely újonnan felfedezett tudományos bizonyítékon alapul, és/vagy védett adatok védelmére irányuló kérelmet tartalmaz.
               
               
                  Szénhidrátoldatok
               
               
                  A szénhidrátoldatok hozzájárulnak a hosszú távú teljesítmény fenntartásához a hosszan tartó testedzés során.
               
               
                  Q-2014-00058